Predkladacia správa

Návrh zákona o energetike a o zmene a doplnení niektorých zákonov je predkladaný s cieľom zosúladiť národnú legislatívu s novo prijatými predpismi Európskej únie v rámci tzv. 3. energetického balíčka  a odstránenia transpozičného deficitu SR.

Európska komisia začala voči Slovenskej republike konanie o porušení Zmluvy o EÚ pre netransponovanie smernice o spoločných pravidlách pre vnútorný trh so zemným plynom a smernice o spoločných pravidlách pre vnútorný trh s elektrinou. Slovenská republika obdržala odôvodnené stanovisko Európskej komisie, v ktorom ju komisia vyzýva, aby prijala požadované opatrenia s cieľom vyhovieť obsahu odôvodneného stanoviska. V prípade pokračujúceho porušenia, Komisia môže ďalej rozhodnúť o podaní žaloby proti SR na Súdny dvor EÚ spolu s návrhom na uloženie finančných sankcií. 

V zmysle uvedeného, je odstránenie transpozičného deficitu a transpozícia smerníc jednou z hlavných priorít. Preto je potrebné s maximálnou intenzitou pristúpiť k prerokovaniu navrhovaného zákona.

Uvedeným návrhom zákona sa zabezpečuje prebratie smernice Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES a smernice Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES. Zároveň sa zosúlaďujú ustanovenia zákona s nariadeniami tzv. 3. energetického balíčka (Nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky; Nariadenie Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003; Nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005) ako aj Nariadením Európskeho parlamentu a Rady (EÚ) č. 994/2010 z 20. októbra 2010 o opatreniach na zaistenie bezpečnosti dodávky plynu, ktorým sa zrušuje smernica Rady 2004/67/ES.
 
Pravidlá obsiahnuté v právnych aktoch 3. energetického balíčka sú zamerané najmä na podporu liberalizácie trhu s elektrinou a plynom, na zlepšenie práv spotrebiteľov, posilnenie právomoci a nezávislosti regulačných orgánov, na podporu solidarity regiónov a regionálnej spolupráce. Energetický balíček obsahuje aj ustanovenia o vytvorení nezávislej inštitúcie - európskej Agentúry pre spoluprácu regulačných orgánov v oblasti energetiky ktorej hlavnou úlohou bude vytvárať rámec pre spoluprácu regulačných orgánov členských štátov Európskej únie.
 
Predkladateľ pristúpil k vypracovaniu návrhu nového zákona z dôvodu rozsiahlej legislatívnej úpravy, vyplývajúcej z energetického balíčka a ako aj z aplikačnej praxe.
 
            Návrh zákona obsahuje nový režim možností, ako oddeliť výrobné činnosti a dodávateľské činnosti od prevádzky prenosovej sústavy alebo prevádzky prepravnej siete. Oddelenie výroby a dodávky elektriny od prenosovej sústavy bude realizované prostredníctvom modelu úplného oddelenia vlastníctva. Oddelenie výroby a dodávky plynu od prepravnej siete bude možné uskutočniť využitím 3 modelov – úplné oddelenie vlastníctva (OU), vytvorenie nezávislého prevádzkovateľa siete (ISO) a zriadenie nezávislého prevádzkovateľa prepravnej siete (ITO).
 
Návrh zákona ďalej výrazne posilňuje práva odberateľa elektriny a odberateľa plynu s dôrazom na ochranu zraniteľných odberateľov, napr. ustanovuje možnosť zmeniť dodávateľa elektrickej energie a plynu v priebehu troch týždňov a bez poplatkov, právo spotrebiteľa dostať konečné vyúčtovanie do šiestich týždňov po zmene dodávateľa, právo odberateľov na relevantné údaje o spotrebe elektriny a plynu, právo na informácie o spotrebiteľských právach uvedené na faktúrach a webových sídlach energetických podnikov.
            
            Slovenská republika je podľa novej legislatívy povinná rovnako zabezpečiť, aby všetci odberatelia elektriny a plynu v domácnosti, a v prípade potreby aj malé podniky, využívali univerzálnu službu, čo znamená právo na dodávku elektriny na ich území v určenej kvalite, za primerané, transparentné, porovnateľné a nediskriminačné ceny.

Oficiálny legislatívny proces bol spustený dňa 16. augusta 2011 predložením návrhov do medzirezortného pripomienkového konania. Po zapracovaní pripomienok bol návrh zákona o energetike a o zmene a doplnení niektorých zákonov a návrh zákona o regulácii v sieťových odvetviach prerokovaný Legislatívnou radou vlády SR. Návrhy zákonov boli následne prerokované a schválené vládou SR na zasadnutí dňa 9. novembra 2011. V zmysle príslušných procedúr schvaľovacieho procesu boli dňa 11. novembra 2011 oba návrhy postúpené do Národnej rady Slovenskej republiky na prerokovanie. Dňa 2. decembra 2011 bol návrh zákona o energetike a o zmene a doplnení niektorých zákonov a návrh zákona o regulácii v sieťových odvetviach schválený v 1. čítaní v Národnej rade SR. Uvedené návrhy zákonov však boli v záverečnej fáze (2. čítanie dňa 2. februára 2012) ministrom hospodárstva stiahnuté z legislatívneho procesu.

	Z pohľadu transpozície príslušných smerníc Európskeho parlamentu a Rady ide o pokračujúci proces. V predloženom návrhu zákona sú zohľadnené pripomienky z medzirezortného pripomienkového konania v roku 2011, z jeho prerokovania v Národnej rade SR, ako aj na ďalších odborných fórach v oblasti energetiky.

V zmysle uvedeného, bol materiál predmetom medzirezortného pripomienkového konania. Predkladá sa bez rozporov s ústrednými orgánmi štátnej správy.

Návrh zákona je v súlade s Ústavou Slovenskej republiky, s inými zákonmi a medzinárodnými zmluvami,  ktorými je Slovenská republika viazaná.